Diari Oficial de la Generalitat Valenciana


Sumari del DOGV 9613, del 08-06-2023 (2023/6112)

RESOLUCIÓ de 21 de març de 2023, del director general de Qualitat i Educació Ambiental, per la qual es formula la declaració d'impacte ambiental del projecte de fabricació de productes ceràmics mitjançant enfornada al polígon industrial del Poyo de Reva, sector 12, carrer de Ponent, illa A/6, al terme municipal de Riba-roja de Túria. Expedient (1656055) 010/2021/AIA.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9613

Data del DOGV
:   08-06-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/6112


Data del document
:   21-03-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * impacte ambiental

RESOLUCIÓ de 21 de març de 2023, del director general de Qualitat i Educació Ambiental, per la qual es formula la declaració d'impacte ambiental del projecte de fabricació de productes ceràmics mitjançant enfornada al polígon industrial del Poyo de Reva, sector 12, carrer de Ponent, illa A/6, al terme municipal de Riba-roja de Túria. Expedient (1656055) 010/2021/AIA. [2023/6112]  
  
  
«Declaració d'impacte ambiental  
Expedient: (1656055) 010/2021/AIA  
Títol: Fabricació de productes ceràmics mitjançant enfornada  
Promotor: Refractarios Especiales, SA.  
Òrgan substantiu: Servei de Prevenció i Control Integrat de la Contaminació (023/20 IPPC)  
Localització: PI Poyo de Reva, sector 12, carrer Ponent, illa A/6, Riba-roja de Túria.  
NIMA: 0683670904.  
  
Antecedents i descripció del projecte  
L'empresa Refractarios Especiales, SA (Refracta) es dedica a la fabricació de productes ceràmics refractaris mitjançant enfornada en les instal·lacions situades al polígon industrial Poyo de Reva, sector 12, carrer Ponent, illa A/6, de Riba-roja de Túria. Disposa d'autorització ambiental integrada (AAI) atorgada mitjançant la Resolució de 03.08.2010 de la Direcció General per al Canvi Climàtic, en la tramitació de la qual va intervindre l'expedient d'avaluació d'impacte ambiental 3/10-AIA, per al qual es va emetre una declaració d'impacte ambiental positiva amb condicionants (D00310) mitjançant la Resolució de data 01.07.2010 de la Direcció General de Gestió del Medi Natural. L'AAI inicial va ser actualitzada mitjançant la Resolució de 16.12.2013, de la Direcció General de Qualitat Ambiental. Disposa, a més, de llicència ambiental per a l'activitat de planta de preparació i ensacada de ciments especials i/o morters atorgada per l'Ajuntament de Riba-roja de Túria en data de 06.10.2015. Refracta està inscrita en el Registre de petits productors de residus perillosos de la Comunitat Valenciana (NIMA 6432405348).  
L'activitat està situada en les parcel·les cadastrals 7555454WC3422Y5193ST, 4126369NW9930T6197QO i 0606275TO6033O4060PS, amb una superfície gràfica total de 24.315 m² i construïda de 8.206 m². Es projecta una modificació substancial (MS) que implicarà un augment de la superfície total ocupada a 17.600 m², així com increments en la capacitat d'enfornada i en la capacitat de producció. S'hi inclourà una nova línia de productes d'alt valor afegit.  
  
Es projecta construir una nau (nau 2) adjacent a la nau on actualment es duu a terme el procés productiu (nau 1). En aquesta s'instal·larà una nova línia d'enfornada i assecatge (assecador 3) per a la fabricació de nous productes. Es tracta d'un forn intermitent d'alta temperatura de capacitat d'enfornada de 24 m³. El nou assecador s'alimentarà amb la recirculació de l'excedent de calor produïda en el forn. S'hi instal·larà un cremador de gas per a aportació complementària d'aire calent en casos puntuals. La nau 1 i la nau 2 formaran una única planta de fabricació del punt de vista legal i administratiu. S'hi disposaran la maquinària i els equips que permeten l'automatització de determinades operacions (càrregues, descàrregues, moviment de materials, etc.) amb les instal·lacions necessàries per al seu funcionament (premsa hidràulica, instal·lació elèctrica de baixa tensió, aire comprimit, gas natural, etc.). Sobre les cobertes de les naus 1 i 2, s'instal·laran panells fotovoltaics per a la generació de l'energia d'autoconsum que alimentarà a aquestes naus.  
  
Es projecta ampliar la nau que actualment s'està usant per a l'emmagatzematge de matèries primeres i productes acabats (nau 3). L'increment en la superfície construïda comportarà un augment en la capacitat d'emmagatzematge. Es preveu també la instal·lació, en la zona ampliada, d'un laboratori d'assajos físics, de 1.161 m² de superfície, i de tres molins. En una segona fase del projecte (2025), s'ha previst la instal·lació d'una nova línia de producció amb un forn intermitent de 20 m³ de capacitat d'enfornada i un nou assecador (4) de característiques similars als que actualment es troben ja instal·lats.  
  
Refracta desenvolupa un procés per a la fabricació de peces ceràmiques refractàries especials per a la construcció de forns industrials que suporten altes temperatures. El procés industrial comença amb la recepció de les matèries primeres (àrids), que arriben a la instal·lació en contenidors flexibles tancats, es descarreguen amb carretons elèctrics i es disposen per a ser emmagatzemats en la nau 3, o bé s'envien a la nau 1 per a introduir-les en el procés productiu. Cada matèria primera es descarrega a través de caragols sens fi, que desemboquen en una cinta transportadora que les conduirà a les tremuges, a partir de les quals es dosifiquen i es mesclen en els recipients d'agitació de les pastadores. S'obté una mescla homogènia que es transporta amb vagonetes a les premses, on es realitzarà el premsatge en sec, en motles adequats per a obtindre les peces conformades (rajoles) i no conformades (masses refractàries que encara no han adquirit la geometria final per a la seua aplicació). El material es transportarà als forns de cocció (forn de conformat o de temperat, segons el producte a obtindre) i seguidament als assecadors, on s'obtenen els productes finals, que seran embalats adequadament per a ser emmagatzemats i comercialitzat. El trasllat de les matèries primeres i productes acabats per l'interior de la nau es realitza amb carretons manuals i elèctrics. La temperatura de cocció s'aconsegueix mitjançant la combustió de gas natural, per recirculació de la calor a totes les cel·les tancades amb material depositat.  
En la relació de maquinària ampliada figura la incorporació d'una premsa hidràulica, un forn intermitent d'alta temperatura de capacitat d'enfornada de 24 m³, un forn intermitent de 20 m³, dos assecadors, dos molins de martells (capacitat de producció 10 t/h i una potència de 60 kW), un molí de boles (capacitat de 500 kg/h i una potència de 45 kW), huit vagonetes i altres instal·lacions auxiliars com un laboratori d'assajos físics o panells fotovoltaics per al subministrament d'energia elèctrica. El laboratori disposarà de premsa d'assajos, talladora de disc, mescladora (50 l de capacitat) i una mufla d'assecatge de provetes (consistent en un forn destinat a la cocció de materials ceràmics, l'objectiu principal del qual serà la calcinació de substàncies, l'assecatge de substàncies i els processos de control). La mufla que s'instal·larà serà elèctrica i estarà composta per un gabinet extern, un panell de control, una contraporta i controladors de temperatura. S'estima un funcionament de 1.000 hores a l'any per al laboratori, igual que per als molins.  
  
Per al subministrament d'energia elèctrica, la instal·lació disposa d'un centre de transformació de baixa tensió de 1.000 kVA que alimenta la nau 1 i la nau 2, una vegada construïda. La documentació tècnica descriu la instal·lació d'un altre centre de transformació de baixa tensió de 630 kVA per al subministrament elèctric de la nau 3, que finalment es desestima, sense que es plantege la solució alternativa prevista per als processos que s'hi duran a terme. El consum d'energia elèctrica s'incrementarà un 96,8 % respecte de l'actual. L'energia solar generada en la instal·lació fotovoltaica permetrà reduir l'increment en el consum d'energia elèctrica al 82 %. La instal·lació de panells fotovoltaics és de tipus sense abocament d'excedents a la xarxa.  
Es preveu augmentar la capacitat de producció actual de 8.400 t anuals, autoritzades en l'AAI, a 13.450 t a l'any (60 %), de les quals correspondran 5.280 t a producte conformat i 8.170 t a no conformat. S'estima un 40 % d'increment en el consum de gas natural i un 42 % en el consum de matèries primeres.  
Refracta disposa de subministrament d'aigua potable mitjançant connexió a la xarxa de proveïment municipal de Riba-roja de Túria, amb un consum anual aproximat de 1.300 m³ per a ús domèstic. L'MS suposarà un increment del 28 % (1.762 m³) a causa de l'augment en el nombre de personal empleat i de les labors de neteja. El procés productiu es realitza per via seca. El sistema de refrigeració consisteix en un circuit tancat amb recirculació contínua de l'aigua. L'MS no requereix consum d'aigua addicional en el procés de producció, ni s'alterarà la qualitat de l'abocament de les aigües residuals.  
Tramitació administrativa  
En data 14.01.2021, el Servei de Prevenció i Control Integrat de la Contaminació (SPCIC), òrgan substantiu, va sol·licitar la formulació de la declaració d'impacte ambiental en el si de la tramitació de l'AAI del projecte. S'adjuntaven els documents següents:  
- Estudi d'impacte ambiental (ESIA), de juny 2020, i addenda, de desembre 2020.  
- Projecte tècnic, de juny 2020, i annexos (emissions a l'atmosfera, MTD, etc.).  
- Certificats de compatibilitat urbanística, de dates 24.02.2020 i 26.02.2020, per a les parcel·les de l'ampliació, els dos de caràcter favorable.  
- Contracte de subministrament d'aigua amb l'empresa gestora del servei municipal.  
- Certificat de verificació documental, de 17.09.2020, de la Secretaria Tècnica del Col·legi Oficial d'Enginyers Agrònoms de Llevant, de verificació de continguts de la documentació presentada una vegada han sigut analitzats els antecedents, la normativa i el procediment per a l'ampliació de l'AAI del projecte.  
- Certificat d'informació pública, al·legacions al projecte presentades durant aquest tràmit i la resposta del promotor a aquestes.  
En dates 19.10.2022 i 25.01.2023 l'òrgan substantiu va remetre la documentació que completava l'expedient d'avaluació d'impacte ambiental ordinària del projecte. Consten els següents documents presentats pel promotor i informes d'administracions públiques (AP) emesos en l'àmbit de les seues competències:  
- Sol·licitud d'avaluació d'impacte ambiental del promotor.  
- Pressupost de realització de l'estudi acústic predictiu de l'activitat industrial.  
- Resolució de l'AAI inicial (513-10/AAI/CV) i resolució d'actualització.  
- Informe del Servei Territorial d'Indústria i Energia de València, de 19.02.2021, de caràcter favorable condicionat.  
- Informe de l'Agència de Seguretat i Emergències, de 23.02.2021.  
- Informe de la Confederació Hidrogràfica del Xúquer (CHJ), de 12.03.2021, favorable condicionat.  
- Informe del Servei de Lluita contra el Canvi Climàtic i Protecció de l'Atmosfera (SLCCPA) de data 25.03.2021, de caràcter favorable condicionat.  
- Informe de Sanitat Ambiental, de 07.04.2021.  
- Informe de l'Entitat Pública de Sanejament d'Aigües Residuals de la Comunitat Valenciana (EPSAR), de 02.06.2021, favorable condicionat.  
- Ajuntament de Riba-roja de Túria: informe dels serveis tècnics municipals, de 19.05.2022, de caràcter favorable condicionat.  
- Servei de Residus, de 07.06.2022, de caràcter favorable condicionat.  
- Informe de Salut Pública (prevenció en l'entorn laboral), de 28.06.2022.  
Consten en l'expedient els següents informes de conformitat realitzats per entitats col·laboradores en compliment de les actuacions de vigilància inspecció i control:  
- Auditoria acústica, de 14.09.2016.  
- Informe d'ENAC, d'inspecció d'emissions a l'atmosfera, de 14.02.2017.  
- Documents de control i seguiment de residus perillosos, de 2019.  
  
- Certificats de neteja i desinfecció de les instal·lacions, de 05.06.2020.  
- Contracte de tractament de residus per al període comprés entre l'01.01.2020 i el 31.12.2021.  
L'òrgan substantiu va sotmetre l'expedient a informació pública durant un període de trenta dies hàbils abans de l'anunci en el DOGV número 8930, de 20.10.2020 i l'exposició en la seua seu electrònica. D'acord amb el certificat remés, durant el període d'exposició pública s'han presentat les següents al·legacions: amb data 07.11.2020 per grup municipal Podem Riba-roja de Túria i amb data 09.11.2020 per l'Associació de Veïns Reva.  
Les al·legacions presentades en data 07.11.2020 es manifesten en contra de l'ESIA per no analitzar els impactes ambientals produïts per l'MS en els nuclis de població més pròxims (Urbanització Reva), en l'afluència del trànsit de la zona, en els paratges naturals pròxims (Porxinos, les Rodanes, etc.) i en jaciments arqueològics d'obertura recent. Hi són contràries l'auditoria acústica realitzada per no incloure mesuraments en la zona Residencial Reva. Recorden l'existència de reclamacions, anteriors a la sol·licitud de l'MS, presentades per veïns de Refracta. El promotor respon a les al·legacions comprometent-se a insonoritzar les naus actuals i futures, i a aplicar les mesures necessàries per a complir la normativa legal en matèria de contaminació acústica; presenta una addenda que amplia els continguts de l'ESIA, anuncia que l'accés i l'eixida dels vehicles a les instal·lacions es realitzarà per vies alternatives, sense afectar les carreteres pròximes a Residencial Reva. Aclareix que les reclamacions contra Refracta van ser presentades per veïns de les instal·lacions situades al carrer Galícia, la producció del qual s'ha traslladat majoritàriament (95 %) a les instal·lacions actuals, i aquelles actualment s'utilitzen únicament com a emmagatzematge.  
Els compromisos manifestats pel promotor en l'escrit de resposta a les al·legacions s'afegiran a les mesures protectores i correctores proposades en l'ESIA, i se n'haurà de garantir el compliment.  
Les al·legacions presentades en data 09.11.2020 exposen l'oposició a la instal·lació d'aquesta classe d'indústries (contaminants de l'atmosfera) en un polígon industrial que limita amb una zona residencial. L'escrit qüestiona la valoració dels impactes ambientals que s'ha realitzat en l'ESIA. Reitera l'existència d'al·legacions dels veïns de Residencial Reva contra l'empresa per molèsties de sorolls, i incideix en la possibilitat de causar impactes ambientals negatius sobre la salut de la població (situada a menys de 200 m) deguts a l'augment dels focus de contaminació en el cas que no es respecten els nivells màxims exigits per la legislació. Sol·licita l'aplicació de normativa que exigisca mesures d'insonorització en les instal·lacions que eviten nivells de sorolls que arriben als llindars establits per l'OMS. Sol·licita també l'elaboració d'un nou ESIA que incloga altres alternatives al projecte que en cap cas afecten el municipi, els veïns de Residencial Reva ni cap de les zones que han de ser objecte de protecció.  
  
El promotor elabora un annex d'ampliació de l'ESIA i respon a les al·legacions mitjançant un escrit en què insisteix que l'horari de funcionament de l'activitat és en període diürn, que la instal·lació se situa en un polígon industrial amb índex d'activitat logística molt elevat i que s'han aplicat les MTD en matèria de protecció sonora a les construccions actuals, i manifesta el compromís d'aplicar-les a les futures. Utilitza els mesuraments de l'auditoria acústica per a justificar que el funcionament de l'activitat no és determinant dels nivells de soroll en el polígon. Reitera la valoració dels impactes ambientals realitzada en l'ESIA per les tècniques redactores i signants del document tècnic.  
  
Respecte a les al·legacions quant a la ubicació del projecte, no correspon avaluar en el procediment que actualment s'està tramitant les polítiques i els plans de les administracions públiques en matèria d'urbanisme i ordenació del territori, ni és possible avaluar un projecte que es troba executat (article 9, Llei 21/2013). La classificació del sòl, la zonificació i la normativa reguladora pròpia dels diferents usos i aprofitaments admissibles, la delimitació d'àmbits de planejament urbanístic diferenciat, les condicions de desenvolupament de cadascun dels sectors del planejament urbanístic, etc., van intervindre en l'avaluació ambiental estratègica tramitada en l'aprovació del PGOU de Riba-roja.  
  
Consideracions ambientals  
L'activitat es desenvoluparà en sòl urbà industrial. És compatible amb el planejament urbanístic i amb les ordenances municipals d'acord amb el certificat de compatibilitat urbanística que consta en l'expedient.  
  
Consultada la cartografia de la Infraestructura valenciana de dades espacials (IDEV), s'hi observa que la instal·lació no es troba en l'àmbit de la Xarxa Natura 2000 ni en el d'altres espais naturals protegits. Es troba en la zona de qualitat de l'aire ES1007: Túria (àrea costanera) sense plans de millora de la qualitat de l'aire, per a PM10 ni per a NO2. Està afectada de perillositat per inundació geomorfològica per ventall al·luvial i per l'envolupant de perillositat de la demarcació hidrogràfica del Xúquer, segons la normativa del Pla d'acció territorial sobre prevenció del risc d'inundació a la Comunitat Valenciana (PATRICOVA). S'accedeix al polígon industrial des de l'autovia A3. Limita pel nord amb una zona de nou desenvolupament residencial, amb nuclis de població pròxims (a uns 200 m), separats de la zona industrial per una àrea destinada a dotacions de xarxa primària zones verdes.  
L'ESIA inclou una descripció del projecte i de l'inventari ambiental de la zona. Per tractar-se de l'MS d'una activitat en funcionament, considera que no hi ha altres alternatives tècnicament viables al projecte que resulten ambientalment més adequades. S'hi identifiquen i valoren els impactes ambientals significatius susceptibles de produir-se en la situació actual, en la fase de funcionament de l'MS i en el cas de produir-se el tancament. Els factors ambientals sobre els quals analitza la incidència del projecte són la qualitat de l'aire, el clima, el canvi climàtic, la hidrologia superficial i subterrània, la geologia, el sòl, la flora, la fauna, els espais d'interés ecològic, el paisatge, la població, l'economia, el patrimoni arqueològic i la vulnerabilitat del projecte davant d'accidents greus o catàstrofes. S'hi analitzen les conseqüències mediambientals de l'MS projectada i s'hi proposen mesures preventives i correctores que minimitzen, si és el cas, els impactes detectats. Conclou que el projecte és viable des del punt de vista mediambiental i recomanable des del punt de vista socioeconòmic, sempre que es tinguen en compte les mesures establides.  
  
L'ESIA identifica impactes a l'atmosfera deguts a l'emissió de partícules sòlides (procedents dels focus corresponents a la zona de pastament i dels forns), l'emissió de gasos que incrementen l'efecte d'hivernacle, la producció de la pluja àcida i la destrucció de la capa d'ozó. Amb la instal·lació de dos nous forns intermitents (de capacitat d'enfornada de 24 i de 20 m³) i nous assecadors (3 i 4), l'MS donarà lloc a tres nous focus d'emissió canalitzats: dos per a evacuar les partícules i gasos produïts en la combustió del gas natural en els nous forns (focus sistemàtics) i un tercer corresponent al cremador de gas de l'assecador 3, complementari en l'aportació d'aire calent. Es preveu un funcionament inferior a l'1 % de les hores de producció (focus no sistemàtic). No considera la possibilitat d'impactes ambientals deguts a la generació de males olors, ja que l'MS no suposa la posada en marxa de processos diferents, ni l'ús de noves matèries primeres o de nous productes o residus generats. L'activitat està inclosa en el Catàleg d'activitats potencialment contaminadores de l'atmosfera del Reial decret 100/2011, de 28 de gener, classificada en el grup B (codi 22673428) i grup C (codis 04 06 17 52 i 03 03 26 37).  
  
En aplicació de les millors tècniques disponibles (MTD) incloses en el BREF per al sector de la ceràmica, s'emprarà un disseny millorat de forns i assecadors mitjançant un circuit de recirculació dels gasos despresos després de la combustió en els forns que permet reutilitzar la calor residual en els assecadors, aconseguint màxima eficiència i reducció en el consum d'energia (gas natural) i en l'emissió de gasos de combustió. S'utilitzarà el gas natural per ser el combustible més net quant a emissions de contaminants. El trasllat dels productes acabats per l'interior de la nau es realitzarà amb carretons i elevadors elèctrics.  
  
Per a previndre les emissions difuses originades per l'emmagatzematge o les operacions de manipulació, barreja, separació, classificació, transport o reducció dels materials en la zona de fàbrica, es disposarà en la coberta una instal·lació mecànica a base d'extractors helicoidals. Es disposarà de sitges d'emmagatzematge amb capacitat adequada, indicadors de nivell amb disjuntors i amb filtres per a tractar l'aire pulverulent desplaçat durant les operacions d'ompliment (situats en la nau 3 segons el plànol de planta). Continuaran aplicant-se les mesures preventives actuals. Així, tot el procés productiu es realitzarà en nau tancada i en instal·lació pavimentada. La recepció de les matèries primeres terroses es fa en contenidors flexibles tancats; la càrrega de les matèries primeres en les tremuges de les pastadores es realitza amb dosificadors en estació tancada desempolvorada, com també són tancades i desempolvorades les cintes transportadores. La instal·lació disposa de captadors de pols en els punts d'emissió localitzada (pastadores i premses) amb filtre de mànegues per a la separació de la pols.  
  
Per a previndre que els nivells de soroll en l'exterior no sobrepassen els límits legalment establits, es realitzarà un estudi acústic predictiu de la implantació dels diferents equips a situar en l'ampliació, la valoració dels criteris de disseny i condicions d'aïllament dels recintes i, en cas de ser necessàries, el disseny de mesures correctores sobre les diferents fonts de soroll. Es realitzaran mesuraments acústics per a controlar el nivell de soroll ambiental en el perímetre de la instal·lació. Com a MTD en la reducció del soroll, refereix l'aplicació d'aïllament acústic a la nau 1 actual de producció i a la nau 2 per al nou forn.  
  
Les mesures proposades han sigut valorades pels òrgans amb competències en matèria de contaminació atmosfèrica, amb caràcter favorable en les condicions que s'estableixen en els informes que consten en l'expedient. Segons l'informe de l'SLCCPA, després de l'ampliació la instal·lació disposarà de cinc focus canalitzats per les ximeneres dels forns (tres ja existents, més dos projectats), un focus degut a la ximenera del filtre de mànegues situat en la nau 1 (existent) i un focus no sistemàtic constituït per la ximenera cremador de l'assecador 3 projectat. Es determinen les obligacions del promotor en relació amb les emissions i el seu control (valors límit corresponents als contaminants emesos, periodicitat dels controls i autocontrols, condicions del mostreig, etc.). Respecte a les emissions difuses, es determinen les condicions de l'emmagatzematge, de la manipulació i del transport dels materials pulverulents, i els controls que poden exigir-se, si és el cas. S'imposa el deure d'incloure en l'auditoria acústica mesures del nivell de soroll transmés per l'activitat, tant en punts del perímetre de la seua parcel·la com en els punts on se situen els receptors més pròxims (zona residencial), per la qual cosa en la zona residencial s'ha de comprovar que els sorolls transmesos pel funcionament de l'activitat no superen els límits de recepció establits. Aquesta condició està reforçada en l'informe del tècnic municipal, en compliment de la normativa d'àmbit municipal. Atés el potencial de contaminació per pols, es prohibeix l'emmagatzematge de matèria primera en l'exterior dels edificis (llevat que es trobe empaquetada i sense possibilitat de generació de pols) i s'estableix l'obligació de dotar les portes d'accés a les naus d'elements de tancament automàtic, de manera que es reduïsquen els corrents d'aire i la possible transferència de pols a l'exterior.  
  
S'observa que l'ESIA no identifica ni analitza els impactes ambientals derivats del funcionament del laboratori i de la instal·lació dels tres molins. No s'hi defineix la capacitat de manipulació de materials de les dues activitats, si constitueixen parts del procés productiu i comercial de Refracta, o si es tracta d'activitats addicionals al procés de fabricació de materials refractaris dut a terme en les instal·lacions. La zona projecta per a la seua instal·lació no consta com a focus de contaminació a l'atmosfera en el pla de localització dels focus actuals i futurs ni en l'informe de l'SLCCPA. El document que relaciona la implantació de les MTD únicament justifica implantació d'aïllament acústic en la nau 1 i la nau 2. Pel fet que s'estima un funcionament de 1.000 hores a l'any per a les dues activitats, és previsible que l'actuació conjunta de les dues activitats produïsca efectes acumulatius i sinèrgics en els impactes ambientals generats per funcionament de l'activitat de fabricació de materials refractaris, en particular pel que fa a sorolls i emissions a l'atmosfera. Com que l'avaluació d'impacte ambiental es tramita per a una MS que planteja la integració de la nau d'emmagatzematge i totes les modificacions projectades en l'AAI, el programa de vigilància i seguiment ambiental s'establirà per a la totalitat del projecte. Els informes d'auditoria i els autocontrols realitzats per l'empresa haurien de considerar com un únic projecte el conjunt de totes les activitats que es realitzen en la instal·lació. A les mesures proposades pels òrgans consultats hauria d'afegir-se l'obligació del promotor de garantir apagar els motors dels vehicles de transport durant les càrregues, les descàrregues, els temps d'espera i totes les situacions en què no siga estrictament necessari el seu funcionament.  
  
Refracta disposa de proveïment d'aigua de xarxa municipal per a ús domèstic i per a la refrigeració de màquines en circuit tancat. L'MS projectada no suposa un canvi en el procés industrial, que continuarà sent via seca. Les aigües residuals es limitaran a les aigües sanitàries (procedents dels lavabos, dutxes i neteja) i les aigües pluvials (procedents de les cobertes i de la superfície pavimentada del terreny), que seran recollides per canalitzacions i abocades a xarxa municipal. El projecte inclou un plànol amb la ubicació del punt d'abocament de les aigües sanitàries i pluvials. Tota la instal·lació disposarà d'una solera de formigó impermeable. Es realitzarà un manteniment adequat dels equips i de la maquinària per a previndre avaries i fuites. Els residus líquids generats es disposaran sobre cubetes de seguretat que permeten contindre l'abocament en cas de trencaments o fuites. Es disposa de material absorbent, protocol d'actuació en cas de vessaments accidentals i pla de neteja diari tant exterior com interior per a evitar que les aigües pluvials entren en contacte amb materials pulverulents. L'MS suposarà un augment del cabal d'abocament per l'augment del nombre de personal i en les labors de neteja, però no significarà modificacions en els paràmetres de qualitat.  
Les mesures proposades han sigut valorades per l'organisme amb competències en l'elaboració i seguiment del pla hidrològic de conca, segons consta en l'informe de la CHJ. Conclou que, segons la documentació aportada, la instal·lació no requereix autorització d'abocament d'aquest organisme perquè s'ha justificat una gestió de les aigües residuals que no genera abocament a domini públic hidràulic (abocat zero), sempre que en la línia o línies d'aigua de l'activitat susceptibles de generar abocaments d'aigües residuals no hi haja cap sistema d'abocament i que es complisca la legislació vigent. L'informe d'EPSAR declara la conformitat amb la documentació aportada, sempre que es garantisca el compliment de les ordenances municipals d'abocament aplicables i la legislació vigent, i que no impedisquen el compliment dels objectius de qualitat fixats en l'autorització d'abocament a domini públic hidràulic emesa per la Confederació Hidrogràfica corresponent per a l'EDAR receptora d'aquestes.  
L'ESIA analitza la generació i la gestió dels residus perillosos i no perillosos produïts en l'activitat en 2010 i en 2019 i els previstos amb l'MS. S'inclou la identificació dels tipus de residus generats, la descripció, la localització del seu origen, la quantitat anual generada, la quantitat estimada amb l'MS projectada, el tractament en la instal·lació i la destinació. La pols recollida en els filtres és reutilitzada reintroduint-la en el procés productiu. Les peces acabades, trencades o defectuoses que no han passat el control de qualitat seran emmagatzemades en un contenidor adequat per a ser transportades als llocs de gestió de residus inerts. S'estima un augment en les quantitats de residus generats en 2019 a causa de l'increment en la capacitat de producció, però no es preveu la generació d'altres tipus de residus addicionals. Malgrat l'increment previst, s'estima una disminució del 82 % en la quantitat de residus perillosos generats respecte a l'inicialment disposat en l'AAI.  
  
Les actuacions han sigut valorades per l'òrgan amb competències en matèria de producció i gestió de residus, segons l'informe que consta en l'expedient. Es recorda l'obligació del productor d'assegurar el tractament adequat dels residus generats sense posar en perill la salut humana i sense danyar al medi ambient, amb l'opció de realitzar el tractament dels residus per si mateix sempre que dispose de l'autorització corresponent per a dur a terme l'operació de tractament.  
  
La implantació d'estacions robotitzades que realitzen les càrregues i descàrregues de manera automàtica, a més d'augmentar la productivitat de la planta, millorarà les condicions de treball del personal, que passaran a fer tasques de supervisió i control. L'ampliació suposarà la contractació de cinc persones més. No es manipulen productes químics perillosos rellevants en qualsevol de les fases del procés productiu. L'activitat tindrà un impacte positiu sobre la qualitat de vida de la població per la creació d'ocupació directa i indirecta que millorarà els índexs socioeconòmics de Riba-roja i els pobles de la rodalia. Consten en l'expedient informes en matèria de sanitat ambiental i de salut pública en els quals es valora la documentació presentada pel promotor.  
  
S'analitza el risc de causar impactes ambientals significatius a causa de l'afecció de perillositat per inundació geomorfològica per ventall al·luvial i per l'envolupant de perillositat de la demarcació hidrogràfica del Xúquer. Conclou que la instal·lació no resultaria afectada per una inundació causada per l'acció fluvial en cap dels períodes de retorn estudiats. En coherència amb el que s'estableix en l'article 20 de la normativa PATRICOVA, l'Ajuntament de Riba-roja exerceix la competència per a analitzar, fixar i comprovar el compliment dels condicionants que hagen d'establir-se en el sòl urbà afectat per inundabilitat. Per això verificarà la incidència de la inundabilitat, analitzant les actuacions de defensa contra inundacions que s'hagueren dut a terme en la urbanització del sector industrial, i, en funció d'això, determinarà la procedència de l'autorització de l'activitat o d'imposar, si correspon, condicions d'adequació de la instal·lació contra el risc d'inundació existent i, especialment, pel que fa a l'emmagatzematge dels residus perillosos i altres materials contaminants.  
  
S'inclou l'anàlisi dels possibles efectes significatius del projecte sobre el medi ambient derivats de la vulnerabilitat del projecte davant d'accidents greus o catàstrofes naturals (inundació, sismicitat, incendis forestals, etc.). També es valora la capacitat d'adaptació de la instal·lació per a contrarestar la possibilitat de causar impactes ambientals tenint en compte l'existència de plans d'emergència de Protecció Civil, les infraestructures existents i la informació sobre riscos de què disposen els treballadors i treballadores. Segons el projecte, es disposa de pla d'emergències, en el qual s'identifiquen els principals riscos per a la seguretat i salut que es poden donar en la instal·lació i es donen les pautes de com actuar en les situacions de risc, document que no consta en l'expedient d'avaluació d'impacte ambiental que es tramita. Consten en l'expedient informes de la Secció de Seguretat, de l'Agència de Seguretat i Emergències i del tècnic municipal de l'Ajuntament de Riba-roja.  
  
Segons l'ESIA, no hi ha afeccions de la Xarxa Natura 2000 perquè el projecte se situa en un polígon industrial urbanitzat que no es troba pròxim a cap espai pertanyent a aquesta xarxa. El paisatge actual està influït per la presència d'autovies i de les naus industrials, amb un elevat grau d'antropització. Les zones confrontants que envolten la parcel·la són, pel nord, la urbanització Residencial Reva, al sud i a l'est hi ha instal·lacions industrials i a l'oest cultius i instal·lacions industrials. No hi ha en la zona elements del patrimoni cultural d'interés que puguen veure's afectats pel projecte. Hi ha discrepàncies en les al·legacions presentades durant la informació pública del projecte, que preveu la possibilitat que el projecte puga afectar jaciments arqueològics de descobriment recent al terme municipal. Per això, abans de l'inici de l'activitat, s'haurà de justificar que s'han realitzat les accions legalment exigibles per a garantir l'absència d'impactes als béns integrants del patrimoni cultural valencià.  
  
S'estableix un programa de vigilància ambiental per a realitzar el seguiment de les mesures protectores i correctores proposades i garantir-ne el compliment i l'eficàcia, que durà a terme personal qualificat. Aquest programa atendrà la vigilància durant les fases de construcció, funcionament i desmantellament, si és el cas, del projecte. En fase de funcionament, es duran a terme autocontrols periòdics en els focus de contaminació atmosfèrica (nivells d'emissió de contaminants, pols, sorolls, etc.) i les inspeccions periòdiques reglamentàries per entitats col·laboradores en matèria de qualitat ambiental (ECMCA). Es controlaran la qualitat dels abocaments, l'estat de la solera, els sistemes de contenció de líquids, el manteniment de maquinària, la neteja de les instal·lacions i les afeccions de la població.  
Aquest programa de vigilància ambiental s'ampliarà incloent-hi les revisions i els controls periòdics derivats dels informes considerats en la formulació d'aquesta declaració d'impacte ambiental (auditories que recullen mesuraments en la zona residencial, etc.). Les accions incloses en aquest programa hauran de documentar-se a l'efecte d'acreditar l'adopció i l'execució de les mesures preventives i correctores proposades i la comprovació de la seua eficàcia. La documentació estarà a la disposició de les autoritats competents.  
Com que es tracta de l'ampliació d'una activitat que va ser avaluada, els informes de conformitat realitzats per entitats col·laboradores, juntament amb els documents de control presentats, es consideren suficients per a justificar el compliment del programa de vigilància ambiental establit en la D00310. Consta en la Resolució d'actualització de l'AAI la presentació d'un informe preliminar de situació del sòl.  
  
Consideracions jurídiques  
El projecte està subjecte a l'avaluació d'impacte ambiental ordinària, d'acord amb l'article 7.1.c de la Llei 21/2013, de 9 de desembre, en concordança amb l'annex I, grup 4k (Instal·lacions per a la fabricació de productes ceràmics mitjançant enfornada, en particular teules, rajoles, rajoles refractàries, taulells, gres o porcellana, amb una capacitat de producció superior a 75 t per dia i una capacitat d'enfornada de més de 4 metres cúbics i més de 300 kg per metre cúbic de densitat de càrrega per forn).  
L'expedient ha observat el tràmit d'avaluació d'impacte ambiental ordinària previst en la secció 1a del capítol II del títol II de la Llei 21/2013, de 9 de desembre, i en les altres disposicions que li són aplicables.  
El Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre avaluació d'impacte ambiental de projectes.  
Per tot això, a proposta del Servei d'Avaluació d'Impacte Ambiental i amb el vistiplau del subdirector general de Qualitat i Educació Ambiental, fent ús de les atribucions atribuïdes, resolc,  
  
  
Primer  
Estimar com a acceptable, només als efectes ambientals i sense perjudici de la prèvia obtenció de les autoritzacions sectorials que li siguen aplicables, el projecte de fabricació de productes ceràmics mitjançant enfornada promogut per Refractarios Especiales, SA, en el Polígon Industrial Poyo de Reva, sector 12, carrer Ponent, illa A/6, Riba-roja de Túria (València), sempre que es desenvolupe d'acord amb el que s'estableix en l'estudi d'impacte ambiental, el projecte tècnic i tota altra documentació que figure en l'expedient, i de conformitat amb les condicions següents:  
1. Els informes d'auditoria i els autocontrols realitzats per l'empresa hauran de considerar el conjunt de totes les activitats que es realitzen en la instal·lació. L'auditoria acústica inclourà mesures del nivell de soroll transmés per l'activitat, tant en punts del perímetre de la seua parcel·la com en els punts de la zona residencial on se situen els receptors més pròxims. Els motors dels vehicles de transport s'apagaran durant les càrregues, les descàrregues, el temps d'espera i totes les situacions en què no siga necessari el seu funcionament.  
2. L'Ajuntament de Riba-roja de Túria verificarà la incidència de la inundabilitat determinant la procedència de l'autorització de l'activitat o de la imposició, si corresponen, de condicions d'adequació de la instal·lació contra el risc d'inundació existent, especialment pel que fa a l'emmagatzematge dels residus perillosos i altres materials contaminants.  
  
3. Si durant l'execució de les obres es troben restes paleontològiques, arqueològics o etnogràfics, el promotor haurà de posar el fet en coneixement de la conselleria competent en patrimoni cultural de manera immediata, adoptant les mesures pertinents per a la seua protecció i conservació de conformitat amb el que preveuen els articles 63 i 65 de la Llei 4/1998, d'11 de juny, del patrimoni cultural valencià.  
  
4. El programa de vigilància i seguiment ambiental haurà d'ampliar-se incloent-hi les revisions i controls periòdics derivats dels informes considerats, dels compromisos manifestats pel promotor en resposta a les al·legacions presentades durant la IP i dels que es proposen en aquesta resolució. Les accions incloses en aquest programa hauran de documentar-se a l'efecte d'acreditar l'adopció i l'execució de les mesures preventives i correctores proposades i la comprovació de la seua eficàcia. La documentació estarà a la disposició de les autoritats competents.  
En els termes previstos en l'article 43 de la Llei 21/2013, de 9 de desembre, la present declaració d'impacte ambiental perdrà la seua vigència i cessarà en la producció dels efectes que li són propis si, una vegada publicada en el Diari Oficial de la Generalitat Valenciana, no es comença l'execució del projecte en el termini de quatre anys. A aquest efecte, el promotor notificarà a l'òrgan ambiental el començament de les obres.  
  
Segon  
Conforme amb el que es preveu en l'article 41 de la Llei 21/2013, de 9 de desembre:  
a) Publicar la present declaració d'impacte ambiental en el Diari Oficial de la Generalitat Valenciana, així com en la seu electrònica.  
b) La present declaració d'impacte ambiental no serà objecte de recurs, sense perjudici dels que, si escau, siguen procedents en via administrativa i judicial contra l'acte pel qual s'autoritza el projecte.  
  
Tercer  
L'òrgan substantiu haurà de tindre degudament en compte, en el procediment d'autorització del projecte, l'avaluació d'impacte ambiental efectuada, atesos els criteris establits en l'article 42 de la Llei 21/2013, de 9 de desembre, referits tant al contingut de l'autorització com a la publicitat de la decisió.  
  
València, 21 de març de 2023.- El director general de Qualitat i Educació Ambiental: Joan Piquer Huerga.»